Σε μηδέν χρόνο “εξαφανίστηκε” το αποκλειστικό ρεπορτάζ της ηλεκρονικής σελίδας του “Θέματος” εχθές το μεσημέρι για τις αμοιβές των στελεχών της ΕΥΔΑΠ! Για την ακρίβεια χρειάστηκαν κάτι λιγότερο από δυο ώρες μέχρι να κατέβει από το site το “καυτό” ρεπορτάζ για τα golden boys της εταιρίας ύδρευσης Αθηνών και περιχώρων, όσο δηλαδή να πέσουν τα απαραίτητα τηλεφωνήματα, ώστε να “πεισθεί” η διεύθυνση της εφημερίδας οτι κάτι τέτοιο – προφανώς, δεν συμβάλλει στην ενημέρωση του αναγνωστικού της κοινού, αλλά και των καταναλωτών!

Συγκεκριμένα λοιπόν οι μηχανές αναζήτησης πριν οδηγήσουν τους χρήστες του Διαδικτύου στο γνωστό “error” κατάφεραν να συγκρατήσουν τον τίτλο, “ΕΥΔΑΠ: Διπλασιάζουν στα κρυφά τις αποδοχές ανωτάτων στελεχών της διοίκησης”, αλλά και ενα μικρό κομμάτι στην αρχή του ρεπορτάζ που ανέφερε οτι “Ο διευθύνων σύμβουλος προτείνεται να πληρώνεται με €128.000 ετησίως, από €57.000 σήμερα – Γενναία αύξηση και για τον αναπληρωτή διευθύνοντα σύμβουλο που θα εισπράττει €90.000 τον χρόνο – Για τα δύο ανώτατα στελέχη προβλέπεται και bonus 15% αν πετύχουν συγκεκριμένους στόχους – Η απόφαση αναμένεται να ληφθεί σήμερα από το ΔΣ της ΕΥΔΑΠ”.

Για κακή τύχη όμως όλων όσοι ήθελαν να εξαφανιστεί το αποκαλυπτικό ρεπορτάζ οι μηχανές αναζήτησης πρόλαβαν να συγκρατήσουν και το σχετικό έγγραφο με το λόγκο του “Θέματος” επάνω!